Diari Oficial de la Generalitat Valenciana


Sumari del DOGV 5711, del 26-02-2008 (2008/2348)

ORDE d'11 de gener de 2008, de la Conselleria d'Agricultura, Pesca i Alimentació, per la qual es regulen les ajudes per a la revaloració, promoció i millora en el marc de la qualitat.
---------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/01/11/(1)/dof/vci/html**

### Dades del document

Número de DOGV
:   5711

Data del DOGV
:   26-02-2008

Secció del DOGV
:   I. DISPOSICIONS GENERALS

Número del document
:   2008/2348


Data del document
:   11-01-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * denominació d'origen
    * empresa privada
    * agrupació de productors agraris
    * promoció comercial
    * institució pública
    * suport econòmic
    * ajuda a l'agricultura
    * indústria agroalimentària
    * qualitat del producte
    * marca comercial
    * legislació

ORDE d'11 de gener de 2008, de la Conselleria d'Agricultura, Pesca i Alimentació, per la qual es regulen les ajudes per a la revaloració, promoció i millora en el marc de la qualitat. [2008/2348]  
La present orde té com a objecte estimular i potenciar les accions dels operadors sectorials, cooperatives, empreses i entitats que tendixen a donar a conéixer, millorar valors afegits i garantir la qualitat dels productes. Cooperar en l'optimització dels seus mecanismes de transformació i comercialització, que asseguren la implantació de sistemes i que dinamitzen les relacions sectorials i intersectorials, i que transmeten la notorietat i reputació pròpies del sistema agroalimentari de la Comunitat Valenciana.  
La conselleria d'Agricultura, Pesca i Alimentació va convocar a tot el sector agroalimentari de la Comunitat Valenciana en el marc del Pla Millorar, amb la finalitat d'analitzar les coordenades que limiten cada una de les etapes de la seua producció, transformació i comercialització, i la relació entre els operadors sectorials i d'estos amb la distribució i la societat. Les demandes bàsiques presentades en esta matèria es poden sintetitzar en:  
- Millorar el suport a les estratègies de qualitat unides al producte, empresa-cooperativa i servicis, que incrementen competitivitats i rendes.  
- Dinamitzar les relacions sectorials entorn de l'aplicació de contractes-tipus, programes-contracte i compromisos de qualitat que establisquen un nou sistema de relació contractual.  
- Incrementar els compromisos de promoció genèrica i marquista amb la finalitat d'informar, de formar i de divulgar els atributs i els valors del model alimentari basat en el Sabor Mediterrani-CV.  
Des d'estos punts de vista es planteja l'adequació de les ajudes previstes a les coordenades establides en el marc de la Unió Europea, i vigents per al període comprés entre els anys 2007 al 2013, coordenades que vénen donades per allò que s'establix en les directrius comunitaries sobre les ajudes estatals al sector agrari i forestal 2007-2013 (DOUE C319, 27.12.2006), que pren com a punt de partida l'Orde de 25 de gener de 2007, de la conselleria d'Agricultura, Pesca i Alimentació, per la qual es regulen les ajudes per a la revaloració, promoció i millora en el marc de la qualitat agroalimentària (DOCV núm. 5444, 06.02.2007), que va ser objecte de decisió positiva per part de la Comissió Europea (Decisió de la Comissió Ajuda N788/2006, C.2007.2546 de 08.06.2007).   
L'Orde planteja la col·laboració directa amb els sectors inclosos en el Pla Estratègic que posseïxen interessos determinants en la societat valenciana per desenvolupar actuacions:  
- D'interés per al sector agrari i agroalimentari.  
- De qualitat específica i diferenciada.   
- De qualitat unida a desenvolupament rural i accions dinamitzadores de zona deprimida en el marc d'Unió Europea.  
- De respecte a la tradició culinària, gastronòmica, herència alimentària i receptes unides a èpoques, zones i tradicions en defensa d'un patrimoni cultural gastronòmic.  
Així mateix es considera d'interés en el marc de la qualitat, la potenciació de nivells d'autocontrol, implantació de sistemes de gestió, adequació de productes a normes internacionals o valoracions qualitatives unides a la certificació i acreditació que avalen la implantació dels productes.  
La millora de la qualitat és també un element que aglutina l'oferta, ja que algunes de les ajudes que esta orde conté no podran ser degudament aprofitades sinó per empreses, cooperatives o entitats d'un grandària determinada, o unions d'estes, que aconseguixen compromisos, la qual cosa incentivarà la unió d'esforços, l'aparició d'unitats comercials majors i la presència en els mercats amb imatge de qualitat.  
En tota activitat promocional és important una actuació continuada i constant, que prioritze estratègies i optimitze recursos. Per això, es tendix a implementar tota aquella acció genèrica o marquista que redunde en benefici sectorial i afavorisca la presència d'especificitats en marcs generals.  
L'Orde tendix a dinamitzar estratègies que permeten produir bé i amb la millor tècnica, vendre millor i satisfer els clients. Per això, es financen parcialment els gastos que generen inversions superiors a l'esforç financer públic. Inversions que, evidentment, són necessàries per a mantindre i incrementar competitivitats, informar de la qualitat, valors i atributs del nostre sistema agroalimentari i garantir que el model alimentari de la Comunitat Valenciana mantinga els seus nivells d'informació, formació i comunicació adequats.  
Per les raons exposades, i de conformitat la Llei 38/2003, General de Subvencions, i el text refós de la Llei d'Hisenda Pública de la Generalitat Valenciana, i vista la proposta de la directora general de Comercialització després de l'informe de l'Àrea de Qualitat Agroalimentària, en l'exercici de les funcions que tinc atribuïdes d'acord amb allò que s'establix en l'article 28 de la Llei 5/1983, de 30 de desembre, del Consell.  
ORDENE  
Article 1. Objecte  
1. La present orde té com a objecte establir les bases per les quals es regularan les ajudes destinades a la millora de la qualitat agroalimentària per a la realització de les activitats de foment de la qualitat, implantació de sistemes de qualitat i actuacions que afavorisquen la transparència de mercats i la comercialització dins del sector agroalimentari per a adequar-los als objectius del Pla Millorar, a les directrius comunitàries sobre ajudes estatals i forestals 2007-2013 (2006/C 319/01), Diari Oficial de la Unió Europea, de 27 de desembre de 2006 i, si és el cas, en la normativa que el substituïsca.  
2. Les esmentades ajudes es concediran per al període 2007-2012.  
3. El règim d'ajudes contingut en la present orde ha sigut objecte de decisió positiva per part de la Comissió Europea (Decisió de la Comissió Ajuda N788/2006, C(2007)2546 de 08.06.2007).   
4. Les línies entorn de les quals s'estructuren les ajudes són:  
a) Línia de foment de la qualitat agroalimentària, entenent com a tal la definició de la qualitat, la realització d'estudis de suport a la millora de la qualitat, la implantació de sistemes de qualitat, s'inclouen aquells que no estan específicament definits en un document normatiu de difusió general, els programes de qualitat entre els operadors d'un sector per a millorar les seues condicions, així com les accions d'aplicació i desenvolupament de la política de qualitat de la Unió Europea.  
b) Línia de millora de la transparència dels mercats i comercialització, que inclou activitats com la creació de bancs públics de dades, l'establiment de contractes-tipus, instància d'arbitratge, observatoris de preus, creació de marques col·lectives o qualsevol altra amb el mateix objectiu. Es potenciarà el coneixement, la identificació i la diferenciació dels productes autòctons i el seu consum.  
c) Línia de promoció dels valors i atributs, que reforcen la presència comercial dels productes en els mercats. Genèrica i/o marquista, divulgació, realització de campanyes i actes promocionals, que potencien la informació, la divulgació i cla omunicació d'aquells aspectes que porten a la fidelitat del client.   
d) Línia de valoració empresarial i cooperativa en el marc de la implantació de noves tecnologies, que fomenten la professionalització i la difusió de programes de millora amb compromisos sectorials o intersectorials.  
Les línies abans esmentades s'han d'interpretar d'acord amb les directrius comunitàries sobre ajudes estatals i forestals 2007-2013 (2006/C 319/01) Diari Oficial de la Unió Europea, de 27 de desembre de 2006.  
Article 2. Beneficiaris  
1. Podran ser beneficiaris d'estes ajudes les entitats públiques o privades amb personalitat jurídica, xicoteta i mitjana empresa, relacionades amb el sector agroalimentari i ubicades a la Comunitat Valenciana.  
2. A l'efecte de les ajudes regulades en la present orde s'entendrà per xicoteta i mitjana empresa aquella que ocupe a menys de 250 persones, i el volum de negoci anual de la qual no excedisca de 50 milions d'euros o el balanç general anual de la qual no excedisca dels 43 milions d'euros. El còmput dels efectius i límits assenyalats, en el cas d'empreses associades o vinculades s'efectuarà tal com es disposa en els apartats 2 i 3, de l'article 6, de l'annex de la Recomanació 2003/361/CE, de la Comissió, de 6 de maig de 2003, sobre la definició de microempreses, xicotetes i mitjanes empreses. Els criteris de còmput estan recollits en l'annex de la present orde.  
3. Les ajudes per a la qualitat i l'assistència tècnica destinades a les xicotetes i mitjanes empreses compliran les condicions de l'article 5 del Reglament (CE) número 70/2001, de la Comissió, relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses (DOUE L10, 13.01.2001).  
4. Les ajudes previstes per a les activitats d'ensenyança i formació, els honoraris d'experts o assessors, l'organització i la participació en fires i altres activitats destinades a la divulgació seran accessibles, sense restricció, per a tots els sol·licitants que puguen optar a estes en l'àmbit d'aplicació de la present orde sobre la base de les condicions objectives determinades en esta.  
5. Els beneficiaris hauran de complir les obligacions recollides en l'article 14 de la Llei 38/2003, de 17 de novembre, General de Subvencions.  
6. No podran tindre la consideració de beneficiaris aquells en els qui concórrega alguna de les circumstàncies recollides en els apartats 2n i 3r de l'article 13 de la Llei 38/2003, de 17 de novembre, General de Subvencions.  
Article 3. Activitats subvencionables  
1. Les activitats subvencionables han de complir en tot cas el caràcter incentivador d'estes ajudes, tal com es preveu en el punt 16 de les directrius comunitàries sobre ajudes estatals al sector agrari i forestal 2007-2013 abans esmentades.  
2. Es consideren activitats subvencionables aquelles relatives:   
En el marc de la línia de foment de la qualitat i implantació de sistemes:  
a) Coneixement i anàlisi del sistema agroalimentari de la Comunitat Valenciana.  
b) Ordenació del sistema agroalimentari amb criteris qualitatius.  
c) Jornades tècniques, simposis, trobades i semblants.  
d) Estudis de suport a la millora de la qualitat.  
e) Altres activitats que tinguen com a finalitat donar a conéixer la producció agroalimentària de qualitat, incloses les necessàries per a la promoció dels productes acollits a la Marca de Qualitat CV, Sabor Mediterrani-CV i altres figures de qualitat.  
f) Implantació de sistemes de certificació i processos d'acreditació per a productes, empreses. Normes reconegudes per la Unió Europea i països tercers.  
g) Implantació, manteniment i desenvolupament d'altres sistemes de qualitat, inclosos els programes de qualitat.  
h) Anàlisi de processos i certificació en l'empresa agroalimentària.  
i) Informatització de processos.  
En el marc de la línia de millora de la transparència dels mercats i comercialització agrària:  
a) Estudis per a l'elaboració de les reglamentacions dels productes que poden acollir-se a figures de qualitat: DOP, IGP, CV i equivalents.  
b) Creació i col·laboració al manteniment de bancs públics i observatoris de dades i informacions sobre produccions agroalimentàries.  
c) Foment i potenciació de l'associacionisme comercial, acords intersectorials i relacions comercials.  
d) Contractació agrària, referida tant al seu foment, com al desplegament del règim contractual entre empreses agràries i transformadores de la Comunitat Valenciana.  
e) Optimització en les relacions mercantils producció/distribució, foment de la vertebració sectorial.  
f) Estudis de mercat i altres estudis sectorials.  
En el marc de la línia de promoció de valors i atributs, s'establix:  
3.1 Promoció genèrica  
a) Publicitat, comunicació i divulgació.  
b) Campanyes de promoció al consum.  
c) Internacionalització de productes: fires, fòrums.  
d) Organització de fires, esdeveniments i actes de promoció.  
e) Publicacions, material divulgador, informació.  
f) Premis que revaloren i exalten la qualitat.  
3.2 Promoció de marques de qualitat unida a programes de millora i compromisos sectorials  
a) Estratègies derivades del programa-contracte de millora, posicionament comercial i relacions producció/distribució.  
b) Aliança d'empreses (joint venture), acords i relacions comercials entre operadors sectorials i intersectorials en el marc de la qualitat.  
c) Adequació unitats de promoció/comercialització.  
3.3 Promoció per a xicotetes i mitjanes empreses amb la participació en fires i exposicions  
a) Lloguer, muntatge i gestió del local d'exposició.  
En el marc de valoració empresarial i cooperativa:   
a) La implantació de noves tecnologies en el marc de la professionalització del sector.  
b) La difusió de programes de millora de qualitat empresarial i cooperativa units a compromisos sectorials i intersectorials.  
c) Vertebració sectorial amb la finalitat d'articular la presa de decisions sectorials que aglutinen des del camp fins a la taula.  
4. Les campanyes de publicitat s'ajustaran a allò que es disposa en l'article 2 de la Directiva 2000/13/CE.  
Article 4. Sol·licituds d'ajudes  
1. La sol·licitud d'ajudes haurà de ser formalitzada per mitjà de la presentació i emplenament de l'imprés «Sol·licitud d'ajudes a la qualitat i comercialització agroalimentària», el qual es facilitarà a les oficines de la conselleria d'Agricultura, Pesca i Alimentació, o en la seua pàgina web (http://www.gva.es).  
2. Les sol·licituds hauran d'anar acompanyades de la documentació següent:  
a) Acreditació de la personalitat jurídica del sol·licitant, de la identitat i capacitació del seu representant i del seu objecte social.  
b) Fotocòpia del CIF del sol·licitant. Quan es tracte de sol·licituds presentades per cooperatives o organitzacions representatives, la relació de persones físiques integrants, amb esment del seu NIF.  
c) Memòria descriptiva de les activitats per a les quals sol·licita l'ajuda. El contingut mínim de la memòria versarà sobre els punts següents:  
I. Títol del projecte o activitats.  
II. Objectius.  
III. Descripció detallada de les actuacions, que incloga antecedents, motivacions per al desenvolupament de les activitats, programa d'execució i, dades rellevants sobre la magnitud de l'activitat o esdeveniment a realitzar.  
IV. Pressupost detallat per activitats, que inclouran el seu pla de finançament i el balanç econòmic estimat del projecte global, així com la planificació amb indicació de les activitats, temps i cost.   
d) En el supòsit de prestació de servicis per empreses de consultoria o assistència tècnica, s'hauran d'afegir 2 pressupostos a més del triat, en el cas que s'incloguen partides superiors a 12.000 euros, al seu torn s'haurà de justificar l'elecció quan no recaiga en la proposta econòmica més avantatjosa. Tot això, conforme allò que es preveu en l'article 31 de la Llei 38/2003, de 17 de novembre, General de Subvencions.  
e) Declaració formal d'altres ajudes sol·licitades o obtingudes per a la mateixa activitat o projecte, amb expressió, si és el cas, dels compromisos assumits pel sol·licitant.  
f) Documentació que acredite el compliment de cada un dels criteris de preferències esmentats en l'article 8 que siguen aplicables al sol·licitant.  
g) Declaració responsable de no estar sotmés a alguna de les circumstàncies recollides en l'apartat 2n de l'article 13 de la Llei 38/2003, de 17 de novembre, General de Subvencions, i que impossibiliten la consideració com a beneficiari.  
h) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
i) Imprés de manteniment de tercers, el qual es facilitarà a les oficines de la conselleria d'Agricultura, Pesca i Alimentació, o en la seua pàgina web (http://www.gva.es).  
j) Declaració expressa del sol·licitant sobre el coneixement de la normativa que regix la present línia d'ajudes, així com de l'obligació de publicitar la procedència dels fons que, si és el cas, es puguen percebre, tant comunitaris com procedents de la Generalitat Valenciana, segons li siga comunicat en la notificació de la resolució de l'ajuda.  
k) Documentació justificativa de la condició de xicoteta i mitjana empresa del beneficiari, que podrà consistir en una declaració responsable de l'òrgan de direcció de l'entitat.   
La conselleria d'Agricultura, Pesca i Alimentació es reserva el dret de sol·licitar informació complementària, a l'anteriorment esmentada, quan així ho estime convenient.  
3. La sol·licitud d'ajuda, juntament amb la documentació requerida haurà d'anar dirigida a l'Àrea de Qualitat de la Direcció General de Comercialització.   
La sol·licitud d'ajuda es presentarà a la conselleria d'Agricultura, Pesca i Alimentació, carrer d'Amadeu de Savoia, 2, 46130 València, o en qualsevol altre lloc habilitat d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. El termini de presentació de les sol·licituds finalitzarà el 1 de març de cada any, excepte d'allò que puguen indicar les distintes resolucions del conseller, que es dicten per a cada exercici.  
5. L'òrgan gestor està autoritzat per a demanar els corresponents certificats d'estar al corrent en les obligacions fiscals i davant de la Seguretat Social en relació als sol·licitants de les ajudes.  
Article 5. Procediment de concessió  
1. L'ordenació i la instrucció del procediment correspon a la Direcció General de Comercialització. La valoració i proposta de la concessió de les sol·licituds presentades l'efectuarà un òrgan col·legiat presidit pel cap d'un àrea de la Direcció General de Comercialització i compost pel cap d'un àrea de la Direcció General de Comercialització, pel cap d'un servici de la Direcció General de Comercialització i tres funcionaris de la Generalitat Valenciana. Actuarà com a secretari un funcionari de la Direcció General de Comercialització.  
2. Les sol·licituds les resoldrà el titular de la conselleria competent en matèria d'agricultura i alimentació, amb un informe previ del cap d'un àrea de la Direcció General de Comercialització, en del termini de tres mesos a comptar des de l'endemà de la data de la finalització del termini de presentació de sol·licituds.  
3. Les sol·licituds que no es resolguen expressament en els terminis previstos es podran entendre denegades.  
4. Es notificarà al sol·licitant, en el termini de 10 dies, comptats a partir de la data de la resolució, la concessió o denegació de l'ajuda i, si és el cas, la seua quantia, juntament amb les condicions particulars a complir pel beneficiari que s'estimen convenients.  
5. Contra l'esmentada resolució es podran interposar els recursos pertinents, d'acord amb allò que es preveu en la Llei 30/1992, de Règim Jurídic de les Administracions Públiques i del Procediment Administratiu Comú.  
Article 6. Finançament  
Els crèdits destinats a finançar estes línies d'ajudes, tindran com a límit aquell que per a cada exercici pressupostari s'establisca. Anualment es publicarà resolució del conseller, en la qual s'establiran els imports globals màxims corresponents.  
Article 7. Límits d'ajuda  
1. En general l'import de les ajudes concedides, per mitjà de subvenció per la present orde, no podrà ser superior al 50% dels gastos derivats de la realització de les activitats previstes, i el pressupost de les quals haja sigut prèviament aprovat per un àrea de la Direcció General de Comercialització. En cap cas seran objecte de subvenció les inversions en béns i material inventariable.  
2. Caldrà ajustar-se a allò que es preveu en les directrius sobre ajudes estatals al sector agrari i forestal per al període 2007-2013, així com a la normativa que les desenvolupe, en relació a les mesures subvencionables compreses en esta orde i recollides en l'esmentada regulació comunitària.  
Article 8. Criteris de preferència   
El procediment ordinari de concessió de les subvencions es farà per mitjà de l'aplicació del prorrateig. Els percentatges a aplicar seran els següents:  
1. En relació a les sol·licituds d'ajudes presentades pels:   
a) Ajuntaments per a l'organització de fires, esdeveniments i actes de promoció, s'atorgarà el 50% del pressupost presentat en la sol·licitud i admés per l'equip tècnic amb un límit màxim de 14.000 euros per ajuntament i esdeveniment. En cap cas l'import total de les subvencions concedides, pels conceptes descrits en este apartat, superarà el 15% de l'import global màxim anual que finança estes ajudes.  
b) Els consells reguladors o òrgans de gestió de les denominacions d'origen, indicacions geogràfiques i de l'agricultura ecològica de la Comunitat Valenciana, i les entitats associatives gestores de l'autorització de l'ús de la marca CV, s'atorgarà el 50% del pressupost presentat en la sol·licitud i admés per l'equip tècnic. L'import total de les subvencions concedides pels conceptes descrits en este apartat serà del 25% de l'import global màxim anual que finança estes ajudes   
2. En relació a les sol·licituds d'ajudes per a activitats d'implantació de sistemes de certificació i processos d'acreditació per a productes, empreses. Normes reconegudes per la Unió Europea i països tercers; implantació, manteniment i desenvolupament d'altres sistemes de qualitat, inclosos els programes de qualitat es repartirà proporcionalment l'import del pressupost destinat a estes ajudes pendents d'adjudicar, i s'establirà com a límit màxim per a cada sol·licitant el 50% del pressupost presentat en la sol·licitud i admés per l'equip tècnic. L'import total de les subvencions concedides, pels conceptes descrits en este apartat, serà del 15% de l'import global màxim anual que finança estes ajudes.  
3. Entre la resta de les sol·licituds d'ajudes presentades es repartirà proporcionalment l'import del pressupost destinat a estes ajudes pendents d'adjudicar, i s'establirà per a cada sol·licitant el 50% del pressupost presentat en la sol·licitud i admés per l'equip tècnic. L'import total de les subvencions concedides, pels conceptes descrits en este apartat, serà del 45% de l'import global màxim anual que finança estes ajudes.  
4. Una vegada ateses les sol·licituds d'ajudes, de cada un dels grups compresos en els apartats anteriors 1, 2 i 3, si existiren romanents de crèdits, estos es destinaran a les activitats dels anteriors apartats 1.b), 2 i 3, i augmentarà, en este cas, el percentatge d'ajuda obtingut per prorrateig.   
Article 9. Justificació del gasto i comprovació  
1. Els pagaments parcials o totals de l'ajuda aprovada s'efectuaran una vegada realitzades les activitats subvencionades, i haurà d'aportar el beneficiari abans del 31 d'octubre de l'exercici corresponent a aquell en el qual es va concedir la subvenció, llevat que es determine un termini distint en la resolució de la concessió de l'ajuda, el compte justificatiu, en què s'ha d'incloure, davall responsabilitat del beneficiari, declaració de les activitats realitzades, el seu cost amb el desglossament de cada un dels gastos incorreguts i els ingressos que han finançat l'activitat, d'acord amb la Llei 38/2003, de 17 de novembre, General de Subvencions i amb el text refós de la Llei d'Hisenda Pública de la Generalitat Valenciana.  
2. Juntament amb el compte justificatiu s'hauran de presentar les factures corresponents amb els seus justificants de pagament. Quan es tracte de gastos realitzats per corporacions locals, com a beneficiaris de l'ajuda, presentaran un compte justificatiu simplificat, d'acord amb l'apartat 2n, de l'article 75 del Reglament de la Llei 38/2003, de 17 de novembre, General de Subvencions, juntament amb l'informe emés per la Intervenció de la corporació local que acredite la veracitat i la regularitat de la documentació justificativa de la subvenció.   
Article 10. Incompatibilitat  
La percepció de les ajudes previstes en estes bases reguladores és incompatible amb la de qualsevol altra ajuda de l'administració nacional o comunitària destinada al mateix concepte.  
Article 11. Controls  
L'Àrea de Qualitat de la Direcció General de Comercialització controlarà el compliment de les condicions dictades en cada resolució, i podrà demanar del beneficiari, en qualsevol moment, la informació necessària sobre el desplegament i execució del programa d'activitats o projecte aprovat, o realitzar inspeccions in situ.  
Article 12. Penalitzacions en cas d'incompliment i reintegrament  
1. Amb caràcter general, el beneficiari es comprometrà a complir totes les condicions exigides per a la concessió de la subvenció. El seu incompliment, amb independència d'altres responsabilitats, motivarà l'inici d'actuacions encaminades a aconseguir el reintegrament d'allò que puga arribar a conceptuar-se com a quantitats indegudament percebudes més els interessos legals.  
2. El reintegrament de les quantitats percebudes i l'exigència d'interessos de demora, des del moment del pagament de la subvenció, procediran quan es done algun dels casos previstos en la normativa de la Llei General de Subvencions i el text refós de la Llei d'Hisenda Pública de la Generalitat Valenciana.  
El procediment de reintegrament de les quantitats percebudes serà d'acord amb allò que es preveu en el títol III de la Llei 38/2003, de 17 de novembre, General de Subvencions i en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
DISPOSICIÓ ADDICIONAL  
L'efectivitat d'aplicació d'esta orde queda condicionada, en cada exercici, a les disponibilitats pressupostàries anuals i que es publiquen en el DOCV les línies de subvenció, juntament amb l'import global màxim, que finance les ajudes a càrrec del capítol IV del programa 714.60.  
DISPOSICIÓ TRANSITÒRIA  
Les sol·licituds d'ajuda per al 2008 presentades abans de la data d'entrada en vigor de la present orde, i d'acord amb l'Orde de 25 de gener de 2007, prosseguiran la tramitació segons les disposicions d'esta orde.  
DISPOSICIÓ DEROGATÒRIA ÚNICA  
Es deroga l'Orde de 25 de gener de 2007, de la conselleria d'Agricultura, Pesca i Alimentació, per la qual es regulen les ajudes per a la revaloració, promoció i millora en el marc de la qualitat agroalimentària (DOCV núm. 5444, 06.02.2007).  
DISPOSICIONS FINALS  
Primera  
Es faculta el director/-a General de Comercialització de la conselleria d'Agricultura, Pesca i Alimentació per a emetre els actes, les resolucions i les instruccions que siguen necessaris per a l'aplicació de la present orde.  
Segona  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 11 de gener de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX  
Nota explicativa  
Efectius i límits financers que definixen les categories d'empreses.  
1. Categoria de microempresa, xicotetes i mitjanes empreses (PIME), està constituïda per les empreses que ocupen a menys de 250 persones i el volum de negocis anual de les quals no excedix de 50 milions d'euros o el balanç general anual de les quals no excedix de 43 milions d'euros.  
2. En la categoria de les PIME, es definix una xicoteta empresa com una empresa que ocupa a menys de 50 persones i el volum de negocis anual de la qual o el balanç general anual de la qual no supera els 10 milions d'euros.  
3. En la categoria de les PIME, es definix una microempresa com una empresa que ocupa a menys de 10 persones i el volum de negocis anual de la qual o el balanç general anual de la qual no supera els 2 milions d'euros.  
Tipus d'empreses considerats per a calcular els efectius i els imports financers:  
1. Empresa autònoma  
L'empresa sol·licitant és autònoma si:  
- No posseïx una participació igual o superior al 25% (¹) en una altra empresa.  
- El 25% (¹) o més d'esta no és propietat directa d'una altra empresa o organisme públic ni d'unes quantes empreses vinculades entre si o diversos organismes públics, excepte determinades excepcions (²).  
- I no elabora comptes consolidats ni està inclosa en els comptes d'una empresa que elabore comptes consolidats i, per tant, no és una empresa vinculada.  
2. Empresa associada  
L'empresa sol·licitant és associada d'una altra empresa si:  
- Posseïx una participació compresa entre el 25% (¹) i el 50% (¹) de l'esmentada empresa.  
- O si l'esmentada empresa posseïx una participació compresa entre el 25% (¹) i el 50% (¹) de l'empresa sol·licitant.  
- I l'empresa sol·licitant no elabora comptes consolidats que incloguen l'esmentada empresa per consolidació, ni està inclosa per consolidació en els comptes de l'esmentada empresa ni en els de cap empresa vinculada a esta.  
3. Empresa vinculada  
Este tipus correspon a la situació econòmica de les empreses que formen part d'un grup que controla, directament o indirectament, la majoria del seu capital o drets de vot o que pot exercir una influència dominant sobre l'empresa.  
Una empresa sap, generalment, de forma immediata si està vinculada, en tant que ja està subjecta a l'obligació d'elaborar comptes consolidats o està inclosa per consolidació en els comptes d'una empresa obligada a elaborar comptes consolidats.  
(¹) En termes de participació de capital o de drets de vot, es tindrà en compte el major dels dos percentatges. A este percentatge s'afegirà el percentatge de participació que qualsevol altra empresa vinculada a l'empresa accionista posseïsca sobre l'empresa en qüestió.  
(²) Una empresa pot continuar sent considerada autònoma encara que s'arribe o se supere el límit del 25% quan corresponga a algun dels tipus d'inversors que s'indiquen a continuació (sempre que els inversors no siguen empreses vinculades a l'empresa sol·licitant):   
a) Societats públiques de participació, societats de capital de risc, persones físiques o grup de persones físiques que realitzen una activitat regular d'inversió en capital de risc (àngel inversor o business angel) i invertisquen fons propis en empreses sense cotització borsària, sempre que la inversió d'estos business angel en la mateixa empresa no supere 1.250.000 euros.  
b) Universitats o centres d'investigació sense finalitats lucratives.  
c) Inversors institucionals, inclosos els fons de desenvolupament regional.  
Com calcular els límits.   
Les dades seleccionades per al càlcul del personal i els imports financers són els corresponents a l'últim exercici comptable tancat, i es calculen sobre una base anual. Es tenen en compte a partir de la data en què es tanquen els comptes. El total de volum de negocis es calcularà sense l'impost sobre el valor afegit (IVA) ni tributs indirectes.  
- Per a una empresa autònoma: les dades financeres i els efectius es basen únicament en els comptes de l'esmentada empresa.  
- Per a una empresa amb empreses associades: s'acumulen les dades de l'empresa amb les de les empreses associades. Les dades agregades seran proporcionals al percentatge de participació en el capital o en els drets de vot.  
- Per a una empresa vinculada a altres empreses: s'afigen a les dades de l'empresa el 100% de les dades de les empreses a què està vinculada. S'hauran d'agregar proporcionalment les dades de les empreses que puguen estar associades a estes empreses vinculades.  
Com calcular els efectius i unitats de treball anual.  
Els efectius d'una empresa corresponen al nombre d'unitats de treball anual (UTA).  
Qui s'inclou en els efectius-  
- Els assalariats de l'empresa.  
- Les persones que treballen per a l'empresa que mantinguen una relació de subordinació amb esta i estiguen assimilades als assalariats d'acord amb la legislació.  
- Els propietaris que dirigixen la seua empresa.  
- Els socis que exercisquen una activitat regular en l'empresa i gaudisquen d'avantatges financers per part de l'empresa.  
- Els aprenents o alumnes de formació professional amb contracte d'aprenentatge o formació professional no es comptabilitzaran dins dels efectius.  
Una UTA correspon al nombre de persones que treballen en l'empresa, o per compte d'esta, a temps complet durant tot l'any de què es tracte. Els efectius es calculen en UTA. El treball de les persones que no hagen treballat durant tot l'any o ho hagen fet a temps parcial, independentment de la seua duració, així com el treball estacional, es comptabilitza en fraccions d'UTA.  
No es comptabilitza la duració dels permisos de maternitat o permisos parentals.


Còpia Permalink ELI